Dôvodová správa

Všeobecná časť

Základná úprava na úseku ochrany zdravia pri práci s azbestom je obsiahnutá v §13u  zákona, ktorým sa mení a dopĺňa zákon NR SR  č. 272/1994 Z. z. o ochrane zdravia ľudí v znení neskorších predpisov. Uvedená úprava spolu s predkladaným návrhom nariadenia vlády predstavuje novú úpravu v uvedenej oblasti, ktorou sa komplexne upravujú špecifické požiadavky na ochranu zdravia zamestnancov prichádzajúcich pri svojej práci do kontaktu s azbestom. 
Upravovaná problematika je v súčasnosti riešená  úpravou ministerstva zdravotníctva o  hygienických zásadách pri práci s chemickými karcinogénmi (Vestník MZ SSR č. 4/1985) v znení výnosu (Vestník MZ SR č. 8/1990), v ktorom je azbest prehodnotený a zaradený ako dokázaný karcinogén pre ľudí. 
Keďže azbest je prírodný materiál – silikát, ktorého použitie pre jeho dobré technologické vlastnosti bolo v minulosti veľmi široké, a to hlavne v stavebníctve,  doprave, vodoinštalačných materiáloch, ako aj v spotrebnom priemysle, pre jeho viac-menej všadeprítomný výskyt v životnom a pracovnom prostredí predstavuje vysoké potenciálne riziko ohrozenia zdravia.
Súčasná právna úprava nezohľadňuje všetky potenciálne riziká z expozície prachu z azbestu a nie sú v nej stanovené ani prípustné hodnoty expozície, pričom azbest ako vláknitý silikát má určité špecifiká v rámci karcinogénnych látok. Vzhľadom na uvedené bolo potrebné pripraviť právnu úpravu, ktorá tieto aspekty zohľadní a konkretizuje požiadavky na ochranu zdravia pri práci s azbestom.
Navrhovaná právna úprava nadväzuje na odporúčania parlamentného zhromaždenia Rady Európy 1369/1998 k problematike nebezpečenstva azbestu pre pracujúcich a životné prostredie a jej prijatím sa dosiahne plný súlad s právom EÚ v tejto oblasti, t.j. smernicou Rady 83/477/EHS z 19. septembra 1983 o ochrane pracovníkov pred rizikami spojenými s expozíciou azbestu pri práci a smernicou Rady 91/382/EHS zo dňa 25. júna 1991, ktorou sa mení a dopĺňa smernica Rady 83/477/EHS.
Navrhovaná právna úprava je v súlade s Ústavou Slovenskej republiky a so zákonom NR SR č. 272/1994 Z.z. o ochrane zdravia ľudí v znení neskorších predpisov.
Navrhovaná právna úprava je v súlade so smernicami Európskej únie citovanými vyššie.
Návrh nariadenia vlády nemá finančný, ekonomický a environmentálny vplyv, ani vplyv na zamestnanosť. Ministerstvo financií SR listom č. 17719/2001-81 zo dňa 23.10.2001 zobralo na vedomie, že navrhovaná právna úprava nezakladá zvýšené nároky na štátny rozpočet a nebude mať vplyv na zamestnanosť ani na tvorbu pracovných miest.
Návrh nariadenia vlády bol predložený Rade hospodárskej a sociálnej dohody Slovenskej republiky dňa 23. novembra 2001; do času predloženia nebol prerokovaný Radou hospodárskej a sociálnej dohody Slovenskej. republiky.

Doložka zlučiteľnosti
návrhu nariadenia vlády s právom Európskej únie

1. 	Navrhovateľ  nariadenia vlády: Ministerstvo zdravotníctva SR

2.	Názov nariadenia vlády: Nariadenie vlády Slovenskej republiky o ochrane zdravia pri práci s azbestom
      
3.	V práve Európskej únie je problematika návrhu nariadenia vlády upravená
a)	v čl. 137 Zmluvy o založení Európskych spoločenstiev v jej amsterdamskom znení,
b)	v čl. 3 a 11 Európskej sociálnej charty,
c)	smernicou Rady 83/477/EHS z 19.septembra 1983 o ochrane pracovníkov  pred rizikami spojenými s expozíciou azbestu pri práci (druhá individuálna smernica     v zmysle článku 8 smernice 80/1107/EHS) a smernicou Rady 91/382/EHS z 25.júna 1991, ktorou sa mení a dopĺňa smernica Rady 83/477/EHS.

4.	Návrh nariadenia vlády svojou problematikou
a)	patrí medzi prioritné oblasti aproximácie práva obsiahnuté v čl. 70 Európskej dohody o pridružení a screeningu – 13. kapitola, časť 13.11 – Bezpečnosť a ochrana zdravia pri práci,
b)	patrí medzi „Prioritné úlohy vlády Slovenskej republiky  vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 8.11.2000“.

5.	Charakteristika právnych noriem Európskej únie, ktorými je upravená problematika návrhu nariadenia vlády:
a)	Prostredníctvom čl. 137 Zmluvy o založení Európskych spoločenstiev v jej amsterdamskom znení Spoločenstvo podporuje a dopĺňa činnosť členských štátov v oblastiach, ktoré sa týkajú zlepšenia najmä pracovného prostredia na ochranu zdravia a bezpečnosti pracovníkov, pracovných podmienok a informovanosti pracovníkov a porád s pracovníkmi a súčasne umožňuje Rade smernicami stanoviť minimálne požiadavky s prihliadnutím na podmienky a technické pravidlá existujúce v členských štátoch.
b)	Európska sociálna charta v čl. 3 zakotvuje právo na bezpečné a zdravé pracovné podmienky a v čl. 11 právo na ochranu zdravia.
c)	Smernica Rady 83/477/EHS z 19.septembra 1983 o ochrane pracovníkov  pred      rizikami spojenými s expozíciou azbestu pri práci (druhá individuálna smernica v zmysle  článku 8 smernice 80/1107/EHS) má za cieľ ochranu zamestnancov proti  rizikám, ktoré môžu vznikať pri práci s azbestom. Ustanovuje limitné hodnoty v pracovnom prostredí a ďalšie špecifické opatrenia, ktoré musí zamestnávateľ        realizovať v záujme ochrany zamestnancov. V prílohách tejto smernice sú uvedené požiadavky na meranie resp. na metodiku merania azbestu v pracovnom ovzduší  a rozsah klinických vyšetrení zamestnancov v rámci sledovania zdravotného stavu pri        práci s azbestom.
d) 	Smernica Rady 91/382/EHS z 25.júna 1991, ktorou sa mení a dopĺňa smernica        Rady 83/477/EHS mení hodnoty technických smerných hodnôt pre obidva druhy hodnôt (medzné aj najvyššie). Dopĺňa požiadavky na údaje uvedené v pláne práce, ktoré musí zamestnávateľ vyhotoviť pred začiatkom práce s azbestom. 

6.  	Vyjadrenie stupňa kompatibility s právnymi normami Európskej únie:
Vydaním nariadenia vlády sa dosiahne úplná zhoda s právnymi normami Európskej únie uvedenými v bode 3. 

Osobitná časť
K § 1   
Nariadením vlády sa ustanovujú požiadavky na ochranu zamestnancov vrátane                   prevencie pri všetkých činnostiach, pri ktorých sú alebo môžu byť zamestnanci                  v priebehu svojej práce vystavení prachu z azbestu alebo materiálov, ktoré ho                   obsahujú. Pôsobnosť tohto nariadenia sa vymedzuje na presne určené vláknité                  kremičitany (6 druhov),  ktoré z hľadiska nebezpečenstva resp. rizika sú definované                  (podľa najnovších  poznatkov všetky druhy) ako dokázané karcinogény pre ľudí.

K § 2
Ustanovenie medzných technických smerných hodnôt je dôležité z hľadiska kontroly             dodržiavania účinných opatrení na ochranu zamestnancov. V prípade dodržania, resp.             neprekročenia týchto hodnôt, zamestnávateľ nemusí realizovať všetky opatrenia na              ochranu pred prachom z azbestu. 

K § 3
Najvyššie technické smerné hodnoty je potrebné dodržať, nakoľko ani realizácia   ochranných opatrení  ustanovených týmto nariadením nie je zárukou ochrany zdravia. Vychádza sa z toho, že azbest je dokázaný karcinogén.

K §  4
Ustanovujú sa náležitosti (obsah) oznámenia, ktoré podľa § 13u ods. 2 novely zákona NR SR č. 272/1994 Z.z. o ochrane zdravia ľudí je povinný zabezpečiť zamestnávateľ. Požadované údaje sú predpokladom kvalifikovaného posúdenia práce s azbestom príslušným orgánom na ochranu zdravia. 

K § 5 
Ustanovenia konkretizujú ochranné opatrenia na obmedzenie pôsobenia prachu z azbestu, ktoré musí zamestnávateľ zabezpečiť pri svojej činnosti. Dodržiavanie ustanovených ochranných opatrení sleduje zamedzenie vzniku poškodenia zdravia zamestnancov.

K § 6 
Ustanovujú sa kritériá  na meranie azbestu v pracovnom ovzduší z dôvodu               potreby získať validné a presné údaje o expozícii zamestnancov, ako aj požiadavka             na frekvenciu meraní. 

K § 7
Plán práce, ktorý zamestnávateľ vypracúva pri búracích prácach alebo prácach na odstránenie azbestu alebo výrobkov obsahujúcich azbest zo stavieb musí obsahovať             podrobné kroky a činnosti, ktorými bude zamestnávateľ realizovať  adekvátnu, účinnú ochranu svojich zamestnancov vrátane merania azbestu pred  začiatkom práce.

K § 8
Na zabezpečenie účinnej ochrany zamestnancov je nevyhnutné, aby zamestnávateľ             informoval svojich zamestnancov a zástupcov zamestnancov o všetkých dôležitých skutočnostiach súvisiacich s  ochranou zdravia pri práci s azbestom alebo materiálmi obsahujúcimi azbest. Informovanosť zamestnancov a zástupcov zamestnancov je predpokladom pre ich aktívnu účasť  na preventívnych a ochranných opatreniach. Súčasťou informovanosti zamestnancov a zástupcov zamestnancov je aj prístup k anonymným kolektívnym informáciám, t.j. k informáciám, ktoré sa vzťahujú na skupinu zamestnancov bez uvedenia osobných údajov jednotlivých zamestnancov.

K § 9 
Pre potreby  evidencie zamestnancov, ktorí sú alebo boli vystavení prachu z azbestu,                je potrebné viesť ich zoznamy s príslušnými údajmi a z hľadiska ochrany zdravia zamestnancov aj záznamy o ich vystavení prachu z azbestu alebo materiálov obsahujúcich azbest.

K § 10
Navrhovaná účinnosť 1. januára 2002 nadväzuje na uznesenie vlády Slovenskej republiky č. 703 z 18. júla 2001 k monitoru plnenia Prioritných úloh vlády Slovenskej republiky, bod B.85.